
EXPUNERE DE MOTIVE
PRIVIND OPORTUNITATEA PROIECTULUI DE HOTĂRÂRE
Proiect de hotărâre privind aprobarea  încheierii Contractului de Delegare prin concesiune a gestiunii activităţii de colectare şi transport al deşeurilor municipale în Zona 1 Timişoara, judeţul Timiş, din cadrul proiectului „Sistem Integrat de Management al Deşeurilor în Judeţul Timiş”
Prin Hotărârea nr.457 din 20.12.2005 Consiliul Local al Municipiului Timişoara a aprobat asocierea cu alte consilii locale ale municipiilor, oraşelor şi comunelor judeţului Timiş şi cu Consiliul Judeţean Timiş pentru promovarea proiectului „Sistem Integrat de Management al Deşeurilor în Judeţul Timiş”, iar prin Hotărârea nr.200 din 22.04.2008 s-a aprobat acordul participării Consiliului Local al Municipiului Timişoara ca membru în cadrul Asociaţiei de Dezvoltare Intercomunitară a Deşeurilor Timiş (ADID) alături de Consiliul Judeţean Timiş.
 De asemenea, prin Hotărârea nr.95 din 24.02.2009 Consiliul Local al Municipiului Timişoara a aprobat Statutul-cadru şi Actul constitutiv-cadru al Asociaţiei de Dezvoltare Intercomunitară Deşeuri Timiş, iar la data de 18.05.2011 a fost semnat Documentul de Poziţie privind modul de implementare a proiectului „Sistem Integrat  de Management  al Deşeurilor în Judeţul Timiş” de către membrii Asociaţiei de Dezvoltare Intercomunitară Deşeuri Timiş din care face parte şi Municipiul Timişoara.
Prin Hotărârea nr.52 din 01.03.2016 Consiliul Local al Municipiului Timişoara a aprobat înfiinţarea Serviciului public de salubrizare pentru activităţile de colectare-transport deşeuri municipale la nivelul judeţului Timiş-membre ale Asociatiei de Dezvoltare Intercomunitara Deșeuri Timiș, Regulamentul de organizare şi funcţionare a serviciului public de  salubrizare din judeţul Timiş şi a indicatorilor de performanţă, Studiul de oportunitate pentru delegarea de gestiune prin concesiune a serviciilor de colectare-transport al deşeurilor municipale din cele cinci zone ale judeţului Timiş şi Documentația de atribuire pentru delegarea gestiunii prin concesiune a serviciilor de colectare - transport al deșeurilor municipale din  Zona 1  Timişoara.

Prin adresa nr. 1895/16.10.2017 înregistrată la Direcţia de Mediu din cadrul Primăriei Municipiului Timişoara cu nr.CDM2017-480/17.10.201, ADID Timiş ne comunică faptul că procedura de atribuire pentru delegarea gestiunii prin concesiune a serviciilor de colectare-transport a deșeurilor municipale din cele 5 zone ale județului Timiș - Lotul 2- servicii de colectare și transport deșeuri Zona 1 Timișoara, desfășurată în baza anunțului de participare nr. 2845/26.05.2017 a fost finalizată, ofertantul SC RETIM Ecologic Service SA fiind declarat câștigător. 
Totodată, se solicită supunerea spre aprobarea Consiliului Local al Municipiului Timişoara a încheierii  Contractului “Delegarea gestiunii prin concesiune a serviciilor de colectare-transport al deşeurilor municipal din cele 5 zone ale judeţului Timiş – lotul 2- servicii de colectare şi transport deşeuri Zona 1 Timişoara”, precum şi desemnarea  de către  consiliul local a unei persoane care să participe la adunarea organizată pentru aprobarea încheierii contractului în baza unui mandat special. 
De asemenea, în adresa sus menţionată, se mai precizează faptul că lipsa oricărei hotărâri de aprobare a încheierii contractului din partea  UAT-urilor din Zona 1, duce la imposibilitatea semnării contractului, cu consecinţele de rigoare.
Urmare a celor expuse mai sus, considerăm necesară şi oportună  aprobarea încheierii Contractului de Delegare prin concesiune a gestiunii activităţii de colectare şi transport al deşeurilor municipale în Zona 1 Timişoara, judeţul Timiş, din cadrul proiectului „Sistem Integrat de Management al Deşeurilor în Județul Timiş”.

